Malala(16) gratulerer nobelprisvinneren
Malala Yousafzai (16) har av svært mange blitt holdt som storfavortitt til å bli tildelt Nobels fredspris. Nå gratulerer 16-åringen OPCW etter at de i dag ble tildelt fredsprisen, og sier det var en ære å selv bli nominert: - Gratulerer til OPCW for å ha vunnet nobelprisen og for dets vidunderlige arbeid for menneskeheten. En ære å bli nominert, heter det på den offisielle Twitter-kontoen MalalaFund. Yousafzai har vært en forkjemper for skolegang og utdannelse, særlig for jenter og kvinner, helt siden hun var 11 år gammel.For dette har hun mottatt en rekke priser, blant annet Sakharov-prisen, som hun ble tildelt torsdag denne uken. Like etter kom Taliban med nye trusler mot tenåringsjenta. KOMMENTAR:Prisverdige Malala Onsdag denne uken ga Malala ut boken om sin kamp. Hun rørte også den munnrappe satirikeren Jon Stewart til tårer da hun gjestet hans program «The Daily Show» denne uken. - Vi er mennesker, og det er del av menneskenaturen at vi ikke vet viktigheten av noe før det blir tatt fra oss. Når vi i Pakistan ikke fikk gå på skolen, da skjønte jeg at utdannelse er veldig viktig og at det betyr makt for kvinner. Det er derfor terroristene er redde for å la kvinner ta utdannelse, sa Malala.Malala har fått en rekke støtteerklæringer på Twitter etter at det i dag ble kjent at hun ikke fikk den gjeve prisen. Svært mange skriver at selv om hun ikke vant prisen, så har hun likevel vunnet hjertene til folk over hele verden for sin kamp for jenters rett til utdanning. Blant dem er datteren til Pakistans tidligere statsminister Benazir Bhutto og ekspresident Asif Ali Zardari, Aseefa Zardari.CNN-programlederen Piers Morgan skriver på sin side at han er svært skuffet. - Ingen andre i verden er en mer veltalende forkjemper for fred akkurat nå, skriver han. Andre tar en mer humoristisk tone i dag: - I redaksjoner over hele verden kan du høre gråt fra produsenter som har laget Malala-nyhetspakker, skriver en smule ironisk Trushar Barot, som arbeider i BBCs sosiale medier-redaksjon, etter kunngjøringen.
Hun var den store forhåndsfavoritten før årets fredsprisutdeling. Nå takker Malala OPCW for deres arbeid.